Робърт Бейкън
Робърт Бейкън () е американски държавник и дипломат. Държавен секретар на САЩ през 1909 г.

Биография 
Роден е на 5 юли 1860 г. в Джамайка Плейн, днес исторически квартал на Бостън, в семейството на Уилям и Емили Бейкън. Завършва университета „Дж. Харвард“. На 10 октомври 1883 г. се жени за Марта Уолдрон Каудин. Синът им Робърт Л. Бейкън е член на Камарата на представителите на Конгреса на САЩ.

Работи в бизнес сферата дълги години, включително за банкера Джон Пирпонт Морган. Участва в основаването на „Ю Ес Стийл Корпорейшън“ и „Нордърн Сикюритис Къмпани“ през 1901 г.

На 5 септември 1905 г. е назначен за помощник държавен секретар на САЩ и встъпва в длъжност на 11 октомври 1905 г. Назначен за и.д. държавен секретар на САЩ през 1906 г., когато Илайхю Рут е на посещение в Южна Америка.

На 27 януари 1909 г. встъпва в длъжност държавен секретар на САЩ в правителството на Теодор Рузвелт и остава на този пост до 5 март 1909 г. В периода 1909-1912 г. е посланик на САЩ във Франция.

Бейкън активно подкрепя влизането на САЩ в Първата световна война. Служи в американската армия през 1917-1919 г. Умира в Ню Йорк на 58-годишна възраст, на 29 май 1919 г.

Автор на „За по-добри отношения с нашите съседи от Латинска Америка“ (1915).

Външни препратки 
 

Държавни секретари на САЩ
Посланици на САЩ
Американски политици от Първата световна война
Членове на Републиканската партия на САЩ
Президентство на Теодор Рузвелт
Възпитаници на Харвардския университет
Родени в Бостън
Починали в Ню Йорк